Helle Sjelle (KF), 2009-04-17:
L 174, regeringens lovforslag, er et rigtig godt forslag, som vi Konservative støtter fuldt og fast.
Forslaget vil ændre udlændingeloven, så det bliver lettere at udvise kriminelle indvandrere samt håndhæve indrejseforbuddet.
Det vil sende et entydigt og enkelt signal til nuværende og fremtidige indvandrere om, at vi her i Danmark ikke tolererer kriminalitet, og at vi straffer det hårdt, hvis det sker.
Danmark er fortsat, og heldigvis for det, et trygt samfund med en stærk sammenhængskraft.
Trygheden bygger på tillid mellem mennesker, og tilliden bygger på en fredsommelig, fordragelig adfærd.
Det skal vi selvfølgelig være stolte af og værne om.
Men det er selvfølgelig heller ikke en tilfældighed.
Mange lande oplever store problemer som følge af mistillid og kriminalitet.
Så meget desto mere grund har vi til at værne om tillid og tryghed her i Danmark.
De er vores hjørnestene i vores velfærdssamfund.
Den senere tids bandekriminalitet og skyderi i gaderne viser, at vi i dag må yde en aktiv indsats for at bekæmpe kriminaliteten og bevare trygheden.
Det er ikke bare en selvfølge mere.
Det kan ikke være rigtigt, at borgerne på Nørrebro ikke kan færdes trygt i gaderne på alle tider af døgnet.
Det her lovforslag vil forhåbentlig bidrage til den indsats, fordi indvandrerne desværre er overrepræsenteret i statistikkerne, vi jo bl.a. ser på det her område.
Over for dem bør vi som lovgivere signalere, at de kun er velkomne i Danmark, i det omfang de ønsker at være en del af vores fællesskab.
Lovforslaget falder i to dele, der begge er væsentlige og værd at omtale.
Første del vil gøre det lettere for domstolene at udvise udlændinge, der idømmes frihedsstraf for tre alvorlige forbrydelser.
Den første alvorlige forbrydelse er såkaldt almindelig vold, som vi ikke kan acceptere, fordi det fører til en forråelse af vores samfund.
Den anden alvorlige forbrydelse er overtrædelse af våbenloven.
Ulovlig våbenbesiddelse er særdeles skadeligt, fordi det nedbryder tillid og tryghed i samfundet og i stedet skaber mistillid og utryghed.
Den tredje alvorlige forbrydelse, der vil kunne føre til udvisning, er offentlig tilskyndelse til forbrydelser som f.eks. terrorangreb.
Efter terrorangrebene i verden står det klart, at vi som samfund hverken kan tolerere opfordringer til eller planlægning af terrorisme.
Lovforslaget vil altså alt i alt gøre det lettere at udvise udlændinge, som begår alvorlige forbrydelser, og som idømmes en frihedsstraf for det.
Samtidig skal domstolene ikke længere tage hensyn til, hvor længe en udlænding har opholdt sig i landet, når de tager stilling til spørgsmålet om udvisning.
Vi mener nemlig, at det er indvandrernes opførsel og ikke varigheden af opholdet i Danmark, der bør være forudsætningen for vedkommendes fortsatte ophold.
Anden del af lovforslaget handler om indrejseforbud.
Den del af forslaget retter sig mod personer, som befinder sig uden for Danmarks grænser, eller som opholder sig ulovligt i Danmark.
Forslaget sætter ind på to områder.
For det første vil forslaget sikre, at personer, der er omfattet af FN's og EU’s sanktionslister, udelukkes fra indrejse til og ophold i landet.
I globaliseringens tidsalder er det nyttigt for os og andre lande, at vi kan arbejde sammen om at bekæmpe terrorisme og grænseoverskridende kriminalitet.
Det er simpelt hen en nødvendighed.
For det andet vil forslaget indebære, at vi hæver straffen for indrejse i strid med et indrejseforbud.
Vi kan ikke tolerere, at udviste udlændinge opholder sig ulovligt i Danmark.
Retspolitikken må og skal være konsekvent.
Samlet set retter lovforslagets to dele sig mod forskellige målgrupper.
Første del retter sig primært mod udlændinge i Danmark, der er ved at indlede eller allerede har indledt en kriminel løbebane.
Anden del retter sig mod personer, der enten er blevet udvist af Danmark, eller som simpelt hen er uønskede.
Tilsammen supplerer de to dele af lovforslaget altså hinanden.
Alt i alt sender det også et entydigt og enkelt signal om, at vi i Danmark sætter tillid og tryghed højt, og at vi derfor straffer kriminalitet hårdt.